Davlat o‘rmon fondi uchastkalarini ijaraga berish tartibi to‘g‘risidagi nizomni tasdiqlash haqida

O‘zbekiston Respublikasi Prezidentining “Respublikada o‘rmonlardan foydalanish samaradorligini oshirishga doir qo‘shimcha chora-tadbirlar to‘g‘risida” 2019-yil 23-avgustdagi PQ-4424-son qarori ijrosini ta’minlash hamda davlat o‘rmon fondi uchastkalaridan samarali foydalanish maqsadida Vazirlar Mahkamasi qaror qiladi:
 1. Davlat o‘rmon fondi uchastkalarini ijaraga berish tartibi to‘g‘risidagi nizom ilovaga muvofiq tasdiqlansin. 
 2. O‘zbekiston Respublikasi O‘rmon xo‘jaligi davlat qo‘mitasi manfaatdor vazirlik va idoralar bilan birgalikda o‘zlari qabul qilgan normativ-huquqiy hujjatlarni ikki oy muddatda mazkur qarorga muvofiqlashtirsin.
 3. Mazkur qaror 2020-yil 1-yanvardan boshlab kuchga kiradi.
 4. Mazkur qarorning bajarilishini nazorat kilish O‘zbekiston Respublikasi Bosh vazirining agrar va oziq-ovqat sohalarini rivojlantirish masalalari bo‘yicha maslahatchisi A.D. Vaxabov va O‘zbekiston Respublikasi O‘rmon xo‘jaligi davlat qo‘mitasi raisi N.J. Bakirov zimmasiga yuklansin. 
 1. Mazkur Nizom O‘zbekiston Respublikasining Fuqarolik kodeksi, Yer kodeksi, “O‘rmon to‘g‘risida”gi Qonuni, O‘zbekiston Respublikasi Prezidentining “Qishloq xo‘jaligida yer va suv resurslaridan samarali foydalanish chora-tadbirlari to‘g‘risida” 2019-yil 17-iyundagi PF-5742-son Farmoni hamda “Respublikada o‘rmonlardan foydalanish samaradorligini oshirishga doir qo‘shimcha chora-tadbirlar to‘g‘risida” 2019-yil 23-avgustdagi PQ-4424-son qaroriga muvofiq davlat o‘rmon fondi uchastkalarini ijaraga berish tartibini belgilaydi.
 2. Ushbu Nizomda quyidagi asosiy tushunchalardan foydalaniladi:
 davlat o‘rmon fondi uchastkasi (keyingi o‘rinlarda o‘rmon fondi uchastkasi deb ataladi) — davlat o‘rmon fondining bir qismi bo‘lib, ular davlat o‘rmon kadastrida ko‘rsatilgan muayyan chegaraga, maydonga, joylashgan eriga, hukuqiy rejimga va boshqa xususiyatlarga ega bo‘ladi;
 ijaraga beruvchi — O‘zbekiston Respublikasi O‘rmon xo‘jaligi davlat qo‘mitasi (keyingi o‘rinlarda Qo‘mita deb ataladi), Qo‘mita tomonidan vakolat berilgan hollarda — Qoraqalpog‘iston Respublikasi O‘rmon xo‘jaligi qo‘mitasi, viloyatlar o‘rmon xo‘jaligi boshqarmalari;
 ijarachi — ijaraga beruvchi bilan ushbu Nizomda belgilangan shartlarda va tartibda o‘rmon fondi uchastkasini (uning bir qismini) ijaraga berish to‘g‘risida shartnoma (keyingi o‘rinlarda ijara shartnomasi deb ataladi) tuzgan yuridik yoki jismoniy shaxs;
 o‘rmondan doimiy foydalanuvchi — o‘rmon fondi uchastkasi doimiy egalik kilishga berib qo‘yilgan o‘rmon xo‘jaligi tashkiloti.
 3. Ushbu Nizom davlat o‘rmon fondi yerlari tarkibiga kirmagan yerlarni ijaraga berishda tatbiq etilmaydi.
 4. Mazkur Nizomga muvofiq o‘rmon fondi uchastkalari (ularning bir qismi) quyidagi shakllarda ijaraga beriladi:
 o‘rmon fondining o‘zlashtirilmagan (o‘rmon bilan qoplanmagan) yerlarida yangidan barpo etilgan va kamida bir yilgacha bo‘lgan muddatda parvarishlangan o‘rmonlar joylashgan yerlarni (keyingi o‘rinlarda parvarishlangan o‘rmonlar deb ataladi) hamda o‘rmon fondining foydalanilmayotgan yerlarini ijaraga olish huquqini kimoshdi savdolari asosida sotish;
 o‘rmon fondining o‘zlashtirilmagan (o‘rmon bilan qoplanmagan) yerlarida yangidan o‘rmon barpo etish, shuningdek, ushbu yerlardan ilmiy-tadqiqot, madaniy-ma’rifiy, tarbiyaviy, sog‘lomlashtirish, rekreatsiya, estetik va ekologik turizmni rivojlantirish maqsadlarida foydalanish, ovchilik va baliqchilik xo‘jaliklari tashkil etish, dorivor o‘simliklar va ko‘chatlar yetishtirishni yo‘lga qo‘yishga qaratilgan investitsiya loyihalarini amalga oshirish uchun;
 o‘rmon fondi yerlarida davlat-xususiy sheriklik loyihalarini amalga oshirish uchun. Bunda o‘rmon fondi uchastkalarini (ularning bir qismini) ijaraga berish davlat-xususiy sheriklik to‘grisidagi bitim doirasida amalga oshiriladi.
 O‘rmon fondining foydalanilmayotgan yerlari jismoniy va yuridik shaxslarga investitsiya shartnomasi yoki davlat-xususiy sheriklik asosida uch yildan kam bo‘lmagan va qirq to‘qqiz yildan oshmaydigan muddatga ijaraga berilishi mumkin.
 5. O‘rmon fondi uchastkalari mazkur Nizom 4-bandining:
 ikkinchi va uchinchi xatboshida nazarda tutilgan hollarda — ellik yilgacha bo‘lgan muddatga;
 to‘rtinchi xatboshida nazarda tutilgan hollarda — uch yildan kam bo‘lmagan va qirq to‘qqiz yildan oshmagan muddatga ijaraga beriladi.
 6. Davlat-xususiy sheriklik loyihalarini amalga oshirish uchun o‘rmon fondi uchastkalarini (ularning bir qismini) ijaraga berish davlat-xususiy sheriklik to‘g‘risidagi qonunchilik hujjatlarida belgilangan tartibda amalga oshiriladi.
 7. Davlat o‘rmon fondi uchastkalarini ijaraga berish ushbu Nizomga 1-ilovadagi sxemaga muvofiq amalga oshiriladi.
 8. Kelgusi yil davomida o‘rmon fondi uchastkalarini ijaraga berishni tashkil etish uchun har yili dekabr oyida Qo‘mita Hay’atining qarori qabul qilinadi.
 Hay’at qarorida:
 kelgusi yil davomida o‘rmon fondi uchastkalarini ijaraga berishni tashkil etish bo‘yicha Komissiya (keyingi o‘rinlarda Komissiya deb ataladi) tarkibi;
 kelgusi yil davomida ijaraga berish uchun kimoshdi savdolariga qo‘yiladigan o‘rmon fondi uchastkalari maydonlarining prognoz ko‘rsatkichlari;
 kelgusi yil davomida o‘rmon fondining o‘zlashtirilmagan (o‘rmon bilan koplanmagan) yerlarida yangidan o‘rmon barpo etish uchun Qo‘mitaning O‘rmon xo‘jaligini rivojlantirish jamgarmasidan ajratiladigan mablag‘larning prognoz ko‘rsatkichlari tasdiqlanadi.
 9. O‘rmondan doimiy foydalanuvchilar o‘rmon fondi uchastkasini ijaraga berish maqsadida:
 o‘rmon fondi uchastkasini xatlovdan o‘tkazadi;
 jismoniy va yuridik shaxslarning o‘rmon fondi uchastkasini (uning bir qismini) ijaraga berish to‘grisidagi takliflarini ko‘rib chiqadi;
 ijaraga berish mumkin bo‘lgan o‘rmon fondi uchastkasi hududlarini va ularning koordinatalarini aniqlaydi;
 taklif etiladigan o‘rmon fondi uchastkalarini raqamlaydi;
 taklif etiladigan o‘rmon fondi uchastkalari ro‘yxatini tuzadi;
 mazkur Nizomning 4-bandida nazarda tutilgan ijara shakllaridan qaysi birini qo‘llash to‘g‘risidagi taklif hamda uning asosiy shartlarini tayyorlaydi;
 o‘rmon fondi uchastkasini ijaraga berish uchun zarur bo‘lgan boshqa axborotlarni tayyorlaydi.
 O‘rmon fondi uchastkalarini ijaraga berish to‘g‘risidagi takliflar Komissiya tomonidan belgilanadigan talablar asosida rasmiylashtiriladi.
 10. Ijaraga beriladigan o‘rmon fondi uchastkasi imkoni boricha yagona mavze bo‘yicha, bo‘linmalar yaxlitligi saqlab qolingan holda beriladi, yer uchastkasi chegaralari sug‘orish tarmoqlari, kollektorlar, yo‘llar va boshqa elementlar bo‘yicha belgilanadi.
 Ijaraga berilayotgan o‘rmon fondi uchastkasi boshqa yerdan foydalanuvchilarning yerlardan foydalanishi uchun noqulayliklar vujudga keltirmasligi kerak,
 11. O‘rmon fondi uchastkalarini ijaraga berish to‘g‘risidagi takliflar o‘rmondan doimiy foydalanuvchilar tomonidan Qo‘mitaga elektron shaklda, uning hududiy organlari orqali bir oy muddatda taqdim etiladi.
 12. Komissiya zaruratga ko‘ra, lekin har chorakda kamida bir marta taqdim etilgan takliflarni ko‘rib chiqadi va ko‘rib chiqish natijalari bo‘yicha qaror qabul kiladi.
 Komissiyaning qarori bayonnoma bilan rasmiylashtiriladi.
 13. Komissiya karorida:
 o‘rmon fondi uchastkalarini ijaraga berish to‘g‘risidagi har bir taklif bo‘yicha ijobiy yoki asoslantirilgan salbiy xulosa;
 ijobiy xulosa qabul kilingan takliflar asosida shakllantirilgan lotlar ro‘yxati;
 har bir lot bo‘yicha kimoshdi savdolari o‘tkaziladigan manzil va sana;
 har bir lot bo‘yicha kimoshdi savdolarining shartlari ko‘rsatiladi.
 14. Komissiya qaroriga asosan, qaror qabul qilingan kundan boshlab besh kun ichida Qo‘mitaning veb-saytida, mahalliy ommaviy axborot vositalarida, fuqarolarning o‘zini o‘zi boshqarish organlari, davlat o‘rmon xo‘jaligi organlarining binolarida e’lon osib qo‘yiladi.
 E’londa quyidagi ma’lumotlar beriladi:
 ijaraga beruvchining nomi va pochta manzili, uning (mas’ul xodimining) aloqa telefoni, elektron pochta manzili;
 ijaraga berilayotgan o‘rmon fondi uchastkasining raqami, tavsifi, u joylashgan joyi, o‘rmondan doimiy foydalanuvchining nomi;
 ijara muddati;
 o‘rmon fondi uchastkasini ijaraga berish shartlari, shu jumladan undan foydalanish shartlari;
 talabnoma shakli, taqdim etiladigan hujjatlar ro‘yxati va ularni kabul qilishning yakuniy sanasi;
 ijaraga beruvchining xohishiga ko‘ra boshqa ma’lumotlar.
 15. Komissiya tomonidan asoslantirilgan salbiy xulosa qabul qilingan taqdirda, bu haqida taklif muallifiga yer uchastkasini ijaraga berish imkoni yo‘qligining asoslantirilgan sabablari ko‘rsatilgan holda besh kun ichida xabar beriladi.
 16. O‘rmon fondi uchastkalarini ijaraga berish bo‘yicha kimoshdi savdolari (keyingi o‘rinlarda kimoshdi savdolari deb ataladi) Qo‘mitaning rasmiy veb-saytiga tegishli e’lon joylashtirilgan kundan boshlab kamida o‘ttiz kalendar kundan keyin Komissiya tomonidan o‘tkaziladi.
 17. Mazkur Nizomning 4-bandi ikkinchi xatboshida nazarda tutilgan hollarda kimoshdi savdolari boshlang‘ich narxni oshirib borish shaklida o‘tkaziladi. Bunda:
 kimoshdi savdolaridagi boshlangich narx miqdori ushbu o‘rmon fondi uchastkasida yangidan himoya o‘rmonlari barpo etish, ularni kamida bir yil davomida parvarish qilish va infratuzilma obyektlarini qurish uchun Qo‘mitaning O‘rmon xo‘jaligini rivojlantirish jamgarmasidan sarflangan xarajatlardan kam bo‘lmasligi kerak;
 ijara to‘lovining yillik miqdori ijara to‘lovining tayanch stavkasi miqdorida belgilanadi.
 18. Mazkur Nizomning 4-bandi uchinchi xatboshida nazarda tutilgan hollarda kimoshdi savdolari:
 ijara to‘lovining eng kam stavkasini oshirib borish shaklida o‘tkaziladi, bunda ijara to‘lovining boshlang‘ich miqdori ijara to‘lovining eng kam stavkasidan kam bo‘lmasligi kerak;
 qonunchilik hujjatlarida ijara to‘lovi bo‘yicha “nol” stavkani ko‘llash nazarda tutilgan hollarda, kiritiladigan investitsiya miqdorini oshirib borish shaklida o‘tkaziladi.
 19. Kimoshdi savdolarida ishtirok etish to‘g‘risidagi talabnomalar Komissiya tomonidan ularning kelib tushish ketma-ketligi bo‘yicha ro‘yxatga olinadi.
 E’londa ko‘rsatilgan yakuniy muddat tugagandan keyin kelib tushgan talabnomalar kabul qilinmaydi va ko‘rib chiqilmaydi.
 20. Talabnomalar e’londa ko‘rsatilgan sanada Komissiya tomonidan ko‘rib chiqiladi. Talabgorlar (talabgor) talabnomalarni ko‘rib chiqishda kuzatuvchi sifatida ishtirok etishlari mumkin.
 21. Talabgorlar tomonidan kimoshdi savdolarida teng takliflar taqdim etilgan taqdirda:
 ijaraga beriladigan o‘rmon fondi uchastkasi joylashgan hududda yashovchi yuridik va jismoniy shaxslar boshqa shaxslarga nisbatan ustun huquqqa ega bo‘ladi;
 har ikki talabgor ham ijaraga beriladigan o‘rmon fondi uchastkasi joylashgan hududda yashagan taqdirda, nisbatan oldin murojaat qilgan talabgor ustun huquqqa ega bo‘ladi.
 22. Faqat bir nafar talabgordan talabnoma kelib tushgan va uning taklifi e’londa ko‘rsatilgan shartlarga muvofiq bo‘lgan taqdirda, ijara shartnomasi yagona talabgor bilan tuziladi.
 23. E’londa ko‘rsatilgan muddat davomida birorta ham talabnoma kelib tushmagan taqdirda mazkur Nizomda belgilangan tartibda takroran kimoshdi savdolari o‘tkazilishi to‘grisida e’lon beriladi.
 24. Texnik imkoniyatlar mavjud bo‘lgan taqdirda kimoshdi savdolari elektron savdo maydonchalari orkali onlayn-auksionlar yo‘li bilan ham o‘tkazilishi mumkin.
 25. Talabnomalarni ko‘rib chiqish natijalari to‘g‘risidagi bayonnoma kimoshdi savdolari o‘tkazilgan kunda Komissiya a’zolari tomonidan imzolanadi va uning raisi tomonidan tasdiqlanadi.
 26. O‘rmon fondi uchastkasi ularga nisbatan ijaraga beruvchida yoki o‘rmondan doimiy foydalanuvchida:
 talabgor tomonidan ilgari tuzilgan ijarasi shartnomalari bo‘yicha majburiyatlar bajarilmaganligi;
 talabgorning muomalaga layoqatsizligi yoki muomala layoqati cheklanganligi to‘g‘risida ishonchli ma’lumot mavjud bo‘lgan shaxslarga ijaraga berilmaydi.
 27. Ijara shartnomalari ushbu Nizomga 2-ilovaga muvofiq namunaviy shartnoma asosida rasmiylashtiriladi.
 28. Ijara shartnomasida:
 ijaraga berilayotgan o‘rmon fondi uchastkasi maydoni;
 ijara muddati;
 ijara haqi miqdori va uni to‘lash muddatlari;
 ijaraga berilayotgan o‘rmon fondi uchastkasi yer turlari va holati;
 ijarachining o‘rmon fondi uchastkasidan foydalanish shartlari;
 ijara shartnomasining amal qilishi to‘xtatilganidan keyin ijarachining o‘rmon fondi uchastkasini ijaraga beruvchiga qanday holatda va kay tartibda qaytarishi;
 ijaraga berilgan o‘rmon fondi uchastkasi holatini saqlash va yaxshilash yuzasidan tomonlarning majburiyati;
 o‘rmon fondi uchastkasidan mo‘ljallangan maqsadga muvofiq holda oqilona foydalanish yuzasidan ijarachining majburiyatlari nazarda tutilgan qoidalar kiritiladi.
 Ijara shartnomasiga tomonlarning o‘zaro kelishuviga ko‘ra boshqa shartlar ham kiritilishi mumkin.
 29. Ijaraga berilayotgan o‘rmon fondi uchastkasi chegaralari ijara shartnomasining ajralmas qismi hisoblanadigan dalolatnoma va xaritada ko‘rsatiladi.
 30. Ijarachi ijaraga olingan o‘rmon fondi uchastkasi hududidagi o‘simlik dunyosiga o‘zboshimchalik bilan zarar keltirishi mumkin emas, parvarishlangan o‘rmonlar va o‘rmon bilan qoplanmagan yerlarda barpo etilgan o‘rmonlar bundan mustasno.
 31. Ijarachi ijaraga olingan o‘rmon fondi uchastkasi hududidagi o‘simlik dunyosiga o‘z hisobidan agrotexnik tadbirlarni amalga oshirishi va uni saqlash bo‘yicha xarajatlarni qoplashi shart.
 32. O‘rmon fondi uchastkasini ijaraga olish huquqi O‘zbekiston Respublikasining yer to‘g‘risidagi va o‘rmon to‘g‘risidagi qonunchilik hujjatlarida to‘g‘ridan to‘g‘ri nazarda tutilgan hollardagina garovga ko‘yilishi yoki boshqacha tarzda uchinchi shaxslarga o‘tkazilishi mumkin.
 Ijarachi ijaraga beruvchini xabardor qilgan holda, o‘rmon fondi uchastkasini ijaraga olish hukuqini uchinchi shaxsga o‘tkazish (ijarachini almashtirish) huquqiga ega. Bunda ijara shartnomasi shartlariga o‘zgartirish kiritmagan holda, ijarachini almashtirish to‘g‘risida qo‘shimcha kelishuv tuziladi.
 33. O‘z majburiyatlarini zarur tarzda bajargan ijarachi boshqa shartlar teng bo‘lgan takdirda, yangi muddatga ijara shartnomasini tuzishda boshqa talabgorlar oldida ustunlik hukuqiga ega bo‘ladi.
 34. Ijaraga beruvchi o‘rmon fondi uchastkasini ijaraga olish bo‘yicha taqdim etilgan hujjatlarni ikki kun muddatda ko‘rib chiqish uchun Komissiyaga kiritadi.
 35. Komissiya hududiy organlar tomonidan takdim etilgan hujjatlarni besh kun muddatda ko‘rib chiqadi va ularni ko‘rib chiqish natijalari bo‘yicha xulosa kabul qiladi. Komissiyaning qarori bayonnoma bilan rasmiylashtiriladi va barcha hujjatlar nusxasi ijaraga beruvchilarga yuboriladi.
 36. Ijaraga beruvchi Komissiya tomonidan ijobiy xulosa berilgan talabgorga uch kun muddatda ijara shartnomasini rasmiylashtiradi.
 Bunda 5 gektargacha o‘lchamda ijaraga berilayotgan o‘rmon fondi uchastkasi talabgorlarga Uzbekiston Respublikasi O‘rmon xo‘jaligi davlat ko‘mitasi tomonidan vakolat berilgan hollarda — Qoraqalpog‘iston Respublikasi O‘rmon xo‘jaligi qo‘mitasi, viloyatlar o‘rmon xo‘jaligi boshqarmalari tomonidan rasmiylashtiriladi.
 37. Ijara to‘lovining stavkasi o‘rmon fondi uchastkasining bir gektari uchun bir yilga bazaviy hisoblash miqdorining o‘n baravari miqdorida hisoblanadi. 
 O‘rmon fondi uchastkasining yer toifasidan va joylashish zonasidan kelib chiqib ijara to‘lovi stavkasini (ijara to‘lovining tayanch stavkasini) hisoblab chiqish quyidagi tarzda aniqlanadi: 
 Ts=Es*Ki*Kl, bunda: 
 Ts — bir yilga bir gektar uchun ijara to‘lovining stavkasi; 
 Es — bir yilga bir gektar uchun stavka; 
 Ki — ijara shakli; 
 Kl — likvidligi 1 ga teng. 
 O‘rmon fondi uchastkasining yer toifasi va joylashish zonasidan kelib chiqib ijara shakllariga qo‘llaniladigan koeffitsentlar: 
 a) o‘rmon barpo etish uchun: 
 foydalaniladigan cho‘l zonasiga — 1,25, tog‘ zonasiga — 1,5, vodiy va to‘qay zonasiga — 2; 
 foydalanilmaydigan cho‘l zonasiga — 0,25, tog‘ zonasiga — 0,5, vodiy va to‘qay zonasiga — 0,75; 
 b) qishloq xo‘jaligi ekinlari ekish uchun: 
 foydalaniladigan cho‘l, tog‘, vodiy va to‘qay zonasiga — 2; 
 foydalanilmaydigan cho‘l, tog‘, vodiy va to‘qay zonasiga — 0,75; 
 v) mevali bog‘lar barpo etish uchun: 
 foydalaniladigan cho‘l zonasiga — 1,5, tog‘, vodiy va to‘qay zonasiga — 2; 
 foydalanilmaydigan cho‘l, tog‘, vodiy va to‘qay zonasiga — 1; 
 g) yong‘oq mevali bog‘lar uchun: 
 foydalaniladigan cho‘l va tog‘ zonasiga — 1,5, vodiy va to‘qay zonasiga — 2; 
 foydalanilmaydigan cho‘l, tog‘, vodiy va to‘qay zonasiga — 1; 
 d) ko‘chat yetishtirish uchun: 
 foydalaniladigan cho‘l, tog‘, vodiy va to‘qay zonasiga — 3; 
 foydalanilmaydigan cho‘l, tog‘, vodiy va to‘qay zonasiga — 1,5; 
 e) limonariy va issiqxonalar tashkil etish uchun: 
 foydalaniladigan cho‘l zonasiga — 2,5, tog‘, vodiy va to‘qay zonasiga — 3; 
 foydalanilmaydigan cho‘l, tog‘, vodiy va to‘qay zonasiga — 2; 
 j) yaylov va pichanzorlar uchun: 
 foydalaniladigan cho‘l, tog‘, vodiy va to‘qay zonasiga — 1; 
 foydalanilmaydigan cho‘l zonasiga — 0,25, tog‘, vodiy va to‘qay zonasiga — 0,5; 
 z) dorivor o‘simliklar yetishtirish uchun: 
 foydalaniladigan cho‘l, tog‘, vodiy va to‘qay zonasiga — 1,5; 
 foydalanilmaydigan cho‘l, tog‘, vodiy va to‘qay zonasiga — 0,75; 
 i) ovchilik uchun: 
 foydalaniladigan cho‘l, tog‘, vodiy va to‘qay zonasiga — 1; 
 foydalanilmaydigan cho‘l, tog‘, vodiy va to‘qay zonasiga — 0,5; 
 k) baliqchilik, turizm, agro turizm, ekologik turizm, rekreatsiya, sog‘lomlashtirish, tabiiy resurslar (tuz, tosh, qum, shag‘al, tuproq va boshqa qazilma boyliklar) joylashgan maydonlar, qurilish (chorvachilik, parrandachilik, omborxona, qadoqlash, muzlatkich va hakozo), aholiga pullik xizmat ko‘rsatish (avtoturargoh, avtomobillarga xizmat ko‘rsatish, ishlab chiqarish maqsadlarida) va boshqalar uchun: 
 foydalanilmaydigan cho‘l, tog‘, vodiy va to‘qay zonasiga — 2. 
 O‘rmon fondi yerlarini ijaraga olgan ijarachilarga qonunchilik hujjatlarida belgilangan tartibda va shartlarda ijara to‘lovining “nol” stavkasi qo‘llanilishi mumkin. 
 Qo‘mita Hay’atining qaroriga muvofiq hududning yoki o‘rmon fondi uchastkasining likvidliligidan kelib chiqib, qo‘shimcha ravishda pasaytiruvchi yoki o‘suvchi koeffitsiyent qo‘llanilishi mumkin.
 38. Ijara to‘lovi summasi to‘lov amalga oshirilgan kundagi bazaviy hisoblash miqdoridan kelib chikib hisoblanadi.
 Ijara to‘lovi to‘liqligicha Qo‘mitaning O‘rmon xo‘jaligini rivojlantirish jamg‘armasiga yo‘naltiriladi.
 Ijara to‘lovidan tushadigan mablag‘larning alohida hisobi yuritiladi hamda mablag‘lar to‘liq yangi o‘rmonzorlar barpo etish tadbirlariga yo‘naltiriladi.
 39. Ijara shartnomasida kommunal va asosiy vositalardan foydalanish (ijaraga olish) to‘lovlari, shu jumladan amortizatsiya ajratmalari (mavjud bo‘lganda) uchun qonunchilik hujjatlarida belgilangan tartibda alohida to‘lov nazarda tutiladi.
 40. Ijara to‘lovi ijarachi tomonidan:
 ijara shartnomasi rasmiylashtirilgan kundan boshlab 30 kun muddat ichida joriy yil uchun 100 foiz;
 keyingi yillarda to‘lov ijara shartnomasida ko‘rsatilgan muddatlarda har bir navbatdagi davr (yil, chorak) uchun 100 foiz oldindan to‘lash shaklida amalga oshiriladi.
 41. Ijara to‘lovi kechiktirilganligi uchun undirilgan penya va shartnoma majburiyatlari buzilganligi uchun jarimalar summasi har oyda quyidagi tartibda taqsimlanishi lozim:
 50 foizi — Qo‘mitaning O‘rmon xo‘jaligini rivojlantirish jamg‘armasida qoladi;
 50 foizi — o‘rmondan doimiy foydalanuvchining shaxsiy g‘aznachilik hisobvarag‘iga o‘tkaziladi.
 42. Ijaraga berilgan o‘rmon fondi uchastkalarini hisobga olish, ularning ma’lumotlar bazasini shakllantirish va reyestrini yuritish Qo‘mita tomonidan amalga oshiriladi.
 Ijara to‘lovi, penya va jarimalarning o‘z vaqtida va to‘liq tushishini nazorat qilish o‘rmondan doimiy foydalanuvchi tomonidan amalga oshiriladi
 43. O‘rmon fondi uchastkasini topshirish-qabul qilish o‘rmondan doimiy foydalanuvchi va ijarachi o‘rtasida tuziladigan topshirish-qabul qilish dalolatnomasi asosida amalga oshiriladi.
 44. Topshirish-qabul qilish dalolatnomasida:
 dalolatnoma tuzilgan joy va sana;
 ijara shartnomasining rekvizitlari (tuzilgan sanasi, tartib raqami);
 ijaraga berilayotgan o‘rmon fondi uchastkasidagi mavjud bino va inshootlar, sug‘orish va zax qochirish tarmoqlari, yo‘l va boshqa muhandislik tarmoqlari, daraxt va butalar soni, yoshi va turlari;
 o‘rmon fondi uchastkasining holati ko‘rsatiladi.
 45. Topshirish-qabul qilish dalolatnomasi tomonlarning vakolatli vakillari tomonidan imzolanadi va tomonlarning muhrlari (mavjud bo‘lsa) bilan tasdiqlanadi.
 46. Ijaraga beruvchi o‘rmon fondi uchastkasini ijara shartnomasi shartlariga muvofiq holatda ijarachiga berishi, ijarachi esa ijara muddati tugagach yoki ijara shartnomasi muddatidan oldin bekor qilinganda yoxud haqiqiy emas deb hisoblanganda, ijaraga beruvchiga buzilgan yerlarni rekultivatsiya qilib qaytarishi shart.
 47. Ijaraga olingan o‘rmon fondi uchastkasida kamchiliklar aniqlangan taqdirda (qonunda nazarda tutilgan hollardan tashqari), ijarachi o‘rmon fondi uchastkasi shartnomada belgilangan muddatlarda ijara shartnomasi shartlariga muvofiq holatga keltirilgungacha yoki yetkazilgan zararning o‘rni qoplagungacha uni qabul qilib olishni va o‘rmon fondi uchastkasini topshirish-qabul qilish dalolatnomasini imzolashni rad etishga haqlidir.
 48. O‘rmon fondi uchastkasini ijaraga berishning ushbu Nizomda ko‘rsatilmagan shartlari O‘zbekiston Respublikasining Fuqarolik kodeksiga muvofiq belgilanadi.
 49. Ijara shartnomasiga muvofiq qabul qilingan majburiyatlarni tomonlar bajarmagan takdirda, ular qonunchilik hujjatlariga muvofiq javob beradilar.
 50. O‘rmon fondi uchastkasini ijaraga berish munosabati bilan paydo bo‘ladigan nizolar sudning hal kiluv karori bilan hal etiladi.